Wo Frankriich s Wallis annektiert und s Tessin 1810 bsetzt het, isch d Beziehig zwüsche dr Schwiiz und Frankriich schwer belastet worde. Au isch d Schwiiz ständig under Druck gstande, Soldate für e Dienst z Frankriich uszhebe. Schwiizer Söldner (→Reisläufer) hai währed de Revolutionschrieg und de Napoleonische Chrieg in de Armeä vo alle bedeiligte Staate kämpft. Offizielli schwiizerischi Druppe hai sit dr Militärkapitulation vom Merz 1812 nume no in französische Dienst döfe kämpfe. 12'000 Söldner hätte die ganz Ziit sötte für e Dienst z Frankriich zur Verfüegig gstellt wärde. D Awärbig isch schwiirig gsi und het vo de Schwiizer Behörde müesse gmacht wärde. Bsundrigs hochi Verlust hai d Schwiizer Druppe in französische Dienst im Spanische Unabhängigkeitschrieg und uf em Russlandfäldzug erlitte. In dr kollektive Schwiizer Erinnerig isch bsundrigs d Schlacht an der Beresina hafte bliibe, wo sich s Schwiizer Kontingänt drbii uszeichnet het. Im Beresinalied wird d Ufopferig vo de Schwiizer in fremde Dienst besunge. Vom Schwiizer Kontingänt vo dr Grossen Armee, wo öbbe 9000 Ma stark gsi isch, si nume öbbe 700 zruggcho.